Je Wichars, sire de Passeavant, fait savoir a tous ceus qui ces lettres verront et orront que cum descors fust antre moi d’une part et l’abbe et lou couvent de Morimont d’autre, sus lou quarte partie du molin de Muese la ville, la queil quarte partie li dit abbes et covens tenoient et avoient tenu longuemant pour raison des mises qu’il avoient faites an refaire lou dit molin et voloient ancor tenir par l’usaige dou pais jusque avant qu’il ausent antieremant lor gre desdites mises et sus ce que il avoient faite aucune aisance et largi lou biez dou dit molin an mon grevemant, c’est asavoir an pregnant partie dou pre a un mien home, si cum je disoie.
De cest descors par moi Wichart davant dit et par dant Esterne, grand cellerier de Morimunt, est faite pais par frere Demoinge, abbe de la Creste, et par Guarot, prevot de Montigné, moiens an cest descort apaisier an teil meneiere que je ai quité et quit au diz abbé et couvent les levoures qu’il avoient an tenir lou quart dou dit molin, et wel et ottroi que ce qu’il avoient antrepris an prenant dou prei mon home, si cum je disoie, pour lou biez dou molin lor soit quite et que li biez demort an cest estat de ci an avant, et que li angrenorres dou molin que je devoie mettre, si cum je disoie, sois mis desoranavant par lor et par moi selon ce que chascuns de nos i ai et estes, et remis se il mesfaisoit par nos ansamble, et li dit abbes et prevos raporterent par l’acort lou dit cellerier que je […] a ma quarte partie dou dit molin et cest raport ai je promis a tenir et faire tenir a tous ceus qui an woudrient aler ancontre et wel que li dit prevoz ou quiquionques soit prevoz de Montignei lou me face tenir. An tesmoignaige de laqueil chose, j’ai mis mon seel an ces lettres faites l’an de grace mil dous cens sexante et dix et sept, au mois de juillet.
